FI Euroopan unionin virallinen lehti CE 88/235

(2004/C 88 E/0238)

KIRJALLINEN KYSYMYS E-0847/04

esittäjä(t): Monica Frassoni (Verts/ALE) komissiolle

(19. maaliskuuta 2004)

Aihe: Kivennäisvedenottamo Padernello di Paesessa (Treviso)

— Veneton alueen vedenotosta vastaava tekninen lautakunta hyväksyi 8. marraskuuta 2002 asetuksella nro 3123 San Benedetto -yhtiön hakemuksen kivennäisvesilähteen etsimiseksi Padernello-nimisen veden tuotantoa varten.

— Veneton alueen viranomaisten myöntämä lupa koski vain veden etsintää, ei sen pullottamista, sen voimassaoloaika oli yksi vuosi ja se voidaan uusia ainoastaan vuodeksi edellyttäen, että yhtiö esittää ympäristövaikutustutkimuksen.

— Aluehallituksen geologia- ja vesiosasto jatkoi 15. lokakuuta 2003 asetuksella nro 263 luvan voimassaoloa vuodella.

— Tähän vedenottoon — joka ei vielä ole edes alkanut täydellä teholla — liittyvät ongelmat ovat jo köyhdyttäneet pohjavesikerrostumia, jotka ovat koko Sile-joen luonnonpuiston olemassaolon edellytys, haitanneet lähiympäristön asukkaita, ja aiheuttaneet sen, että jo ennestään ruuhkaiselle Postumian tielle on siirtynyt noin 200 kuorma-auton päivittäinen liikenne.

— San Benedetto on jo rakentanut pohjavesialueelle 175 000 neliömetrin alalle 2 625 000 kuutiometriä uusia maanpäällisiä rakennuksia ja vielä 450 000 kuutiometriä maanalaista tilaa ja on toimittanut Paesen kunnalle jo uuden rakennuslupahakemuksen.

— Vaikka Veneton alueen myöntämä lupa ja sen uusiminen koskevat vain maaperäkerrosten tutkimista, San Benedetto on useita kertoja ilmoittanut, että vuoden 2004 maaliskuusta lähtien se aloittaa lähdeveden pullottamisen. Paesen kunnanjohtajalle toimitetun rakennuslupahakemuksen teknisessä osassa yhtiö ilmoittaa, että kun vedenotto saadaan toden teolla käyntiin, vuotuinen tuotanto on 2 500 miljoonaa litraa, joka on kaksi kertaa enemmän kuin Veneton alueen viranomaisille toimitetussa etsintälupahakemuksessa.

— Tällainen pääoman ja resurssien investoiminen tuskin liittyy vuoden kestävään etsintälupaan, joka voidaan uusia kerran.

— Vedenotto vaikuttaa Sile-joen luonnonpuiston lähellä sijaitsevalla yhteisön tärkeänä pitämään alueeseen IT3240011, joka turmeltuisi peruuttamattomasti suunnitellun toiminnan seurauksena, kuten koko ympäröivä seutu.

— Ovatko Veneton alueen myöntämät luvat ja San Benedetton jo käynnistämä sekä suunnittelema vedenotto yhteisön ympäristölainsäädännön, mukaan lukien pohjavesien suojelua ja ympäristö-vaikutusarvioita koskevien säädösten mukaisia?

— Mihin kiireellisiin toimiin se aikoo ryhtyä yhteisön tärkeänä pitämän alueen IT3240011 suojelemiseksi?

Margot Wallströmin komission puolesta antama vastaus

(22. huhtikuuta 2004)

Alle 10 miljoonan kuutiometrin pohjavedenottoon sovelletaan tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 (1) annetun neuvoston direktiivin 85/337/ETY (YVA-direktiivi), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, liitettä II (2). YVA-direktiivin mukaan jäsenvaltioiden on varmistettava, että ennen luvan myöntämistä arvioidaan ympäristövaikutukset, jos hankkeilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Komission saamista tiedoista ei selviä, onko San Benedetto -yhtiölle annettu rakennuslupa nostaa vuosittain 2500 miljoonaa litraa vettä. Tiedoista selviää kuitenkin, että kyseinen alue on myöntänyt luvan pohjaveden etsintään. Jos yhtiö todella hakee lupaa pohjavedenottoon, Italian viranomaisten on määritettävä tapauskohtaisesti tai tiettyjä kynnysarvoja tai muita kriteereitä soveltamalla, onko hankkeesta tehtävä siihen liittyvien todennäköisten merkittävien ympäristövaikutusten vuoksi arviointi direktiivin liitteessä III mainittujen valintaperusteiden mukaisesti.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (3) 6 artiklan 3 ja 4 kohdassa määritetään, miten on meneteltävä ennen luvan myöntämistä suunnitelmille tai hankkeille, joilla on todennäköisesti merkittäviä vaikutuksia Natura 2000 -alueeseen. Tämänkaltaiset suunnitelmat tai hankkeet on erityisesti arvioitava sen kannalta, miten ne vaikuttavat alueen luonnonsuojeluun. Italian viranomaiset ovat vastuussa sen arvioimisesta, voiko hankkeella olla merkittäviä vaikutuksia yhteisön tärkeänä pitämäksi ehdotettuun alueeseen ”Sile: sorgenti, paludi di Morgano e S.Cristina”. Jos merkittäviä vaikutuksia havaitaan olevan, Italian viranomaisten noudatettava ennen luvan myöntämistä direktiivissä määritettyä menettelyä.

Arvoisa parlamentin jäsen ei ole toimittanut konkreettista tietoa Natura 2000 -alueelle koituvista ympäristövahingoista, joten komissio ei pysty toteamaan, onko yhteisön lainsäädäntöä mahdollisesti rikottu. Jos parlamentin jäsen voi toimittaa tarkempaa tietoa, jonka perusteella komissio voi arvioida asiaa suhteessa edellä mainittuun direktiiviin, komissio voi alkaa tutkia asiaa.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.